SET พุ่ง 15 จุด รับแรงซื้อกลับหุ้น PTT – PTTGC ลุ้นทดสอบแนวต้าน 1,570
SET พุ่ง 15 จุด รับแรงซื้อกลับหุ้น PTT – PTTGC ฟากโบรกยังแตะติดตามสถานการณ์ “โควิด” ให้แนวรับ 1,550-1,540 จุด แนวต้าน 1,570 จุด
13 ก.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.30 น. อยู่ที่ระดับ 1,564.96 จุด เพิ่มขึ้น 15.12 จุด หรือ 0.98% ด้วยมูลค่าการซื้อขาย 1.7 หมื่นล้านบาท
ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้ปรับตัวขึ้นได้กว่า 10 จุด เป็นไปในทิศทางเดียวกับตลาดหุ้นในภูมิภาคเอเชียที่ส่วนใหญ่จะเคลื่อนไหวในแดนบวก โดยเฉพาะตลาดในแถบเอเชียที่บวกได้ดี จากเม็ดเงินไหลเข้าสินทรัพย์เสี่ยง แต่ตลาดในแถบอาเซียนก็ยังติดลบอยู่บางตลาดฯ
ทั้งนี้ ตลาดบ้านเราได้รับแรงหนุนจากหุ้น PTT และ PTTGC ที่รีบาวด์ขึ้นมาหนุนตลาดฯได้ดี แต่มองว่าตลาดฯคงจะบวกไปได้ในกรอบจำกัดเนื่องจากช่วงสั้นยังติดปัญหาเรื่องสถานการณ์การแพร่ระบาดไวรัสโควิด-19 ในประเทศ ที่จำนวนผู้ติดเชื้อยังอยู่ในระดับสูง โดยวันนี้มีกว่า 8 พันราย จึงยังต้องติดตามดูสถานการณ์การแพร่ระบาดโควิดอย่างใกล้ชิด
ส่วนนอกประเทศให้รอติดตามตัวเลขเงินเฟ้อของสหรัฐฯที่จะออกมาในคืนนี้ พร้อมให้แนวรับ 1,550-1,540 จุด ส่วนแนวต้าน 1,570 จุด
 